**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење Закона о потврђивању **Споразума о кинематографској копродукцији између Владе Републике Србије и Владе Републике Турске**, садржан је у члану 99. став 1. тачка 4. Устава Републике Србије по коме Република Србија потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Односи са Републиком Турском у области културе могу се окарактерисати као развијени и динамични, имајући у виду пријатељске односе две државе, а засновани су на обостраном интересу да се постојећа сарадња у области културе и кинематографије двеју земаља додатно унапреди и подигне на виши ниво.

Кинематографска сарадња са Републиком Турскoм је од изузетног интереса за Републику Србију, имајући у виду квалитет турске кинематографије и експанзију турских продукција, и она представља високи приоритет културне политике Републике Србије.

Споразум представља правни основ за даље унапређење односа и сарадње у области аудиовизуелног стваралаштва. Споразум између Савезне Владе СРЈ и Републике Турске о сарадњи у области образовања, науке, културе и спорта, потписан је 2002. године („Службени лист СРЈ – Међународни уговори”, број 3/2003). Споразум о кинематографској копродукцији између Владе Републике Србије и Владе Републике Турске, потписан 18. јануара 2022. године, представља нову покретачку снагу за развој српско-турске копродукције, а имајући у виду његове користи за српске и турске продуценте.

Потврђивање Споразума допринеће унапређењу и додатном јачању културних односа између Републике Србије и Републике Турске, као и продубљивању пријатељских односа две државе. Споразум ће допринети и бољој имплементацији Конвенције Унеска о заштити и унапређењу разноликости културних израза из 2005. године и Конвенције Савета Европе о кинематографској копродукцији из 1992. године, чије су потписнице обе земље.

Споразум дефинише појам кинематографског, такође и копродукционог дела, учешћа партнера како на плану уметничког доприноса, такo и на плану финансија, права и обавеза, власништва и коришћења филмова произведених у копродукцији, као и механизме одабира пројеката и оснивања Заједничке комисије која би надгледала спровођење овог Споразума.

Република Турска и Министарствo културe и туризма - Генерална дирекција за филм, представљају једног од значајнијих актера као и партнера у савременом свету производње филмова и других аудио-визуелних остварења, како у Европи тако све више и у свету. Пажња коју Република Турска придаје својој кинематографији и аудио-визуелном стваралаштву као и сарадњи са земљама копродукционим партнерима, ставља је у ред земаља чије се кинематографије најбрже развијају, а значајна је и подршка коју (већинске или мањинске) копродукције добијају на међународним фондовима (нпр. *Еуримаж*), што говори и о успостављеном високом квалитету турске филмске и аудио-визуелне продукције.

Могућност да се Република Србија и актери у домену филмске индустрије налазе у позицији да имају шире тржиште и већу публику, значајнија средства и већу видљивост посебно у земљама туркијске културе, указује на посебност и изузетан значај потписаног Споразума о кинематографској копродукцији између Србије и Турске.

Сарадња у области кинематографијезаснована на овом споразуму,пружа могућности за интензивнију копродукциону сарадњу између Србије и Турске у области филмске продукције, уз учешће филмских професионалаца и стручњака обе стране, с тим да би акценат био и на новим механизмима и подстицајима које пружа Република Србија, за привлачење страних инвеститора.

У оквиру сарадње филмских професионалаца Србије и Турске, Филмски центар Србије представља кључног актера у промоцији српског филма у Републици Турској пружајући подршку за представљање учесницима из Србије у иностранству.

**Филмски центар Србије учествује у следећим активностима, у вези са турском кинематографијом:**

1. На конкурсу у категорији: Суфинансирање производње мањинских копродукција, 2022. године подржан је већински турски пројекат – дугометражни играни филм ”Лавина”, редитеља Ердема Тепегоза.
2. Дани српског филма у Истанбулу - Филмски центар Србије у сарадњи са културним центром Акбанк Санат из Истанбула организовао је Дане српског филма, у периоду од 15. до 30. јануара 2019. године. Приказано је пет филмова српских аутора: *Бићемо прваци света*, Дарка Бајића, *Добра жена*, Мирјане Kарановић, *Бандити у потрази за мамом*, Kосте Ристића, *Реквијем за госпођу Ј*., Бојана Вулетића, *Дневник машиновође*, Милоша Радовића.

**Фестивал Турског филма у Републици Србији**

Заинтересованост турске стране за представљање кинематографије најбоље се очитава последњих година у виду организације Фестивала Турског филма (до сада организован три пута), пре свега у Београду, а затим и у другим градовима Р. Србије (Горњи Милановац, Бечеј, Ниш) посредством других фестивала (нпр. у оквиру Фестивала европског филма, 2014. г.).

**2023.**

Фестивал *„Дани турског филма“* одржан је од 11. до 15. септембра 2023.г. у Дому омладине Београда, поводом обележавања 100. годишњице Републике Турске. Приказано је 14 остварења новије турске продукције (из 2022. и 2023. године), лауреати многих награда, који су премијерно приказани у Србији. Улаз на све пројекције био је бесплатан, а филмови су титловани на српски. Публика је након пројекција филмова могла да учествује у разговору са глумцима, редитељима и продуцентима из Турске. Одржана су и два округла стола, отворена за публику, на којима је разматран начин финансирања филмова и ТВ серија у Србији и Турској, као и могуће копродукционе сарадње.

|  |
| --- |
| **2021.**  Етнографски музеј у Београду и Танграм центар организовали су, од 22. до 26. децембра 2021, *Недељу савременог турског филма*, у склопу циклуса „Кино регион“. У Арт биоскопу (Етнографски музеј) приказани су играни, документарни, краткометражни и анимирани филмови из богате турске филмске продукције у последњих десетак година. |
|  |
|  |

**2019.**

Од 15. до 20. септембра 2019.г. у Дому омладине Београда организована је филмска ревија *Недеља турског филма.* Приказани су најзначајнији филмови из богате турске филмске продукције која је током претходних година израсла у једну од најозбиљнијих националних кинематографија на размеђи Истока и Запада. Организатори су били Дом омладине, Амбасада Турске и Културни центар у Београду при Турској амбасади (Belgrad Yunus Emre Enstitüsü).

**Српски филмови учествују и на фестивалима у Турској:**

**2022.**

Балкански филмски фестивал “Панорама”, одржан је по пети пут, од 23. до 27. децембра у Измиру. Гост Фестивала био је српски глумац, редитељ и продуцент Лазар Ристовски, а његов филм “Краљ Петар I” је први пут приказан у Турској. Након пројекције Ристовски је заједно са оснивачем и директором фестивала, српско-турским редитељем Салијем Салиијем, разговарао са публиком.

**2022.** Документарни филм „Војничке љубави заувек“ редитеља Жељка Мирковића, рађен у продукцији ВФЦ Застава Филм и Optimistic филм, освојио је награду за Најбољи дугометражни документарни филм на Best Istanbul Film Festival, у Истанбулу, у Турској.

**2021.**

Кратки играни филм "Све је добро" Ружице Ање Тадић изабран је за програм Међународог фестивала женског филмског стваралаштва у Измиру, у Турској, који је, због пандемије, одржан у онлајн издању 26. априла до 5. маја.

**2018.**

Филм Огњена Главонића „Терет“ је освојио награду *Кристална кајсија* за најбољи филм у међународном такмичарском програму Фестивала у Малатији, у Турској.

Досадашња сарадња са Републиком Турском одвија се и у оквиру техничке сарадње, с обзиром да Србија поседује изузетне локације као и професионални кадар. Оквир који додатно може поспешити копродукциону сарадњу са Турском у области филма је и **Уредба о подстицајима инвеститору да у Републици Србији производи аудиовизуелно дело,** из 2020. године.

Узимајући у обзир сарадњу остварену током дужег низа година, између српских и турских актера у области филма, током свих сусрета, како на званичном нивоу тако и посебно међу професионалцима у овој уметничкој области али и све значајнијем пољу културних и креативних индустрија, представници обе стране су поновили обострани значај потписивања овог Споразума и користи које обе стране у могу имати у заједничком наступу.

Споразум је усаглашен дипломатским путем и потписан је 18. јануара 2022. године.

**III. Финансијске обавезе које настају извршавањем Споразума**

Извршавањем Споразума не настају директне финансијске обавезе за Републику Србију. Филмски центар Србије је вршилац поверених послова у области филма.

**IV. Процена потребних финансијских средстава за извршавање споразума**

Имајући у виду да су Споразумом предвиђене акције и активности у надлежности Министарства културе и Филмског центра Србије, финансијска средства за њихову реализацију у износу – 65.000.000,00 динара (по години), у складу са билансним могућностима, биће планирана у буџету Министарства културе за 2024, 2025. и 2026. годину, док су за текућу 2023. годину финансијска средства планирана у износу од 1.500.000,00 динара.

Приликом израде предлога финансијског плана за наредне године примене и извршења Споразума, водиће се рачуна да се у оквиру лимита који за сваког буџетског корисника утврђује Министарство финансија, планирају финансијска средства и за ове намене.

ФИЛМСКИ ЦЕНТАР СРБИЈЕ

План реализације Споразума о кинематографској копродукцији између Владе Републике Србије и Владе Републике Турске.

**2023.**

1.500.000 РСД трошкови расписивања конкурса и рада конкурсне комисије

Укупно: 1.500.000,00 динара

**2024.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара

**2025.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара

**2026.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара

**V. Разлози за доношење закона по хитном поступку**

Предлаже се да се Закон о потврђивању Споразума о кинематографској копродукцији између Владе Републике Србије и Владе Републике Турске донесе по хитном поступку у складу са чланом 167. Пословника Народне скупштине („Службени гласник РС”, број 20/12 – пречишћен текст) ради испуњења међународних обавеза Републике Србије, а посебно имајући у виду значај потврђивања Споразума за унапређење и додатно јачање културних односа између Републике Србије и Републике Турске, као и укупних билатералних односа две државе.